Legebiltzarreko Erregelamenduaren 114. artikuluan ezarritakoa betez agintzen da Nafarroako Parlamentuko Aldizkari Ofizialean argitara daitezen “Bitartekaritza nahiz beste gatazka-ebazpenerako teknika eta bide batzuk aztertzeko Ponentzia”ren barne-funtzionamenduko arauak. Arau horiek ponentziak berak onetsi zituen 2021eko azaroaren 3an egindako bileran. Hona arauen testua:

“**Lehena.**

Ponentziaren xedea da eremu judizialean eta estrajudizialean bitartekaritza nahiz beste gatazka-ebazpenerako teknika eta bide batzuk aztertzea, nafar herritarren premien araberakoa izanen den berezko eredu bat garatu eta sustatzeko.

Ondorioak txosten batean jasoko dira, zeina Legebiltzarreko Mahaiari igorriko baitzaio, aurkez litezkeen boto partikularrekin batera, eta Mahaiak Batzordeko kideei bidaliko die, eztabaidatu eta bozkatzeko.

**Bigarrena.** Hona ponentzia osatuko duten foru parlamentarien zerrenda:

Jorge Esparza Garrido jauna  
(Navarra Suma).  
Ordezkoa: Maribel García Malo andrea.

María Virginia Magdaleno Alegría andrea  
(Nafarroako Alderdi Sozialista).  
Ordezkoa: María Aranzazu Biurrun Urpegui andrea.

Blanca Isabel Regúlez Álvarez andrea  
(Geroa Bai).  
Ordezkoa: Isabel Aramburu Bergua andrea.

Arantxa Izurdiaga Osinaga andrea  
(EH Bildu Nafarroa).  
Ordezkoa: Patricia Perales Hurtado andrea.

Ainhoa Aznárez Igarza andrea  
(Podemos Ahal Dugu Nafarroa).  
Ordezkoa: Mikel Buil García jauna.

María Luisa De Simón Caballero andrea  
(Izquierda-Ezkerra talde parlamentario mistoa).

**Hirugarrena.** Ponentziak lehendakaria hautatuko du, eta, kasua bada, ponentziako beste kide batek ordeztu ahalko du hura. Ponentziako idazkari-lanetan jardunen da ponentziari laguntzen dion legelaria, edo haren ordezkoa.

**Laugarrena.** Ponentziak boto ponderatuaren sistemaren bidez hartuko ditu erabaki guztiak. Horrela, ponentziako eledun-kide bakoitzaren talde parlamentarioak edo foru parlamentarien elkarteak zenbat foru parlamentari dituen, horrenbeste boto edukiko ditu eledun-kide horrek ponentzian.

**Bosgarrena.** Ponentziak laguntza eta lankidetza eskatu ahalko dio Nafarroako Gobernuari, eta, Legebiltzarreko Lehendakaritzaren bidez, kargu eta funtzionario eskudunak ponentziara etor daitezen eskatu ahalko du, edo beharrezkoak diren txostenak egin daitezen. Orobat eskatu ahalko du arloko beste aditu batzuk ere etor daitezen.

**Seigarrena.** Ponentziako kideen gehiengoak hala erabakitzen badu, ponentzian eginen diren agerraldiak hedabideei irekiak eta ikus-entzunezko bitartekoak erabiliz erretransmitituak izanen dira. Pertsona edo entitate pribatuen kasuan, galdetu beharko zaie ea onartzen duten agerraldia egitea, eta haien mintzaldia publikoa egitea ere. Bilera hauek ponentziako lehendakariaren zuzendaritzapean eginen dira. Hark, bilera-eskatzailearen mintzaldiaren ondoren, agerraldia egin behar duenari emanen dio hitza, eskaturiko gaiari buruzko informazioa azal dezan, gehienez ere hogeita hamar minutuz. Ondoren, ponentziako kideek izanen dute hitza, galderak egin edo haien jarrera azaltzeko, gehienez ere hamar minutuz. Bilera bukatuko da agerraldira etorritakoaren erantzunarekin, zeina hamar minutukoa izanen baita gehienez. Parte-hartzaileren batek hala eskaturik, lehendakariak galdera edo oharretarako beste txanda bat ireki ahalko du. Horiek egiteko bost minutu edukiko dituzte.

**Zazpigarrena.** Ponentziak lanerako plana ezarriko du, non bere lanak behar bezala egiteko beharrezkotzat jotzen dituen agerraldi eta jarduerak finkatuko dituen. Plan horren berri emanen zaio Legebiltzarreko Mahaiari.

**Zortzigarrena.** Ponentziak agindu zaion lana bukatu arte eginen du lan, eta lan hori ponentziaren eraketatik sei hilabeteko epean bukatu beharko du. Epe hori luzatzen ahalko da. Ponentziak berak onesten dituen luzapenak Parlamentuko Mahaiari jakinaraziko zaizkie, horien berri izan dezan.

**Bederatzigarrena.** Erabaki hau Nafarroako Parlamentuko Aldizkari Ofizialean argitaratzea”.

Iruñean, 2021eko azaroaren 4an

Lehendakaria: Unai Hualde Iglesias